Rådets udtalelse

af 12. februar 2002

om Tysklands opdaterede stabilitetsprogram, 2001-2005

(2002/C 51/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 12. februar 2002 gennemgik Rådet Tysklands opdaterede stabilitetsprogram, der dækker perioden 2001-2005. Rådet noterer sig, at den nye opdatering i det store og hele overholder den reviderede adfærdskodeks vedrørende stabilitets- og konvergensprogrammernes indhold og form(2), skønt der er behov for visse forbedringer, navnlig med hensyn til anvendelsen af talafrundinger.

Rådet noterer sig, at det beregnede underskud i 2001 (2,6 % af BNP) er klart højere end forventet i opdateringen fra oktober 2000 (1,5 % af BNP). Råder anerkender, at denne betydelige nominelle afvigelse kan forklares med den svækkede vækst, som har betydet, at BNP-væksten i 2001 blev mere end 2 procentpoint lavere end forventet i opdateringen fra oktober 2000. Forbundsregeringen har gennemført budgettet som planlagt, men Rådet noterer sig, at underskuddet på andre offentlige niveauer, herunder de sociale sikringsordninger, er større end forventet.

I henhold til det makroøkonomiske baseline-scenario i det opdaterede program forventes der en årlig output-vækst på 1,25 % i 2002; i perioden 2003-2005 forventes den gennemsnitlige årlige output-vækst at vokse til omkring 2,5 %; der forventes en forbedring af de offentlige finanser fra et underskud på 2,5 % af BNP i 2001 til en stilling med balance i 2004 og 2005. Rådet noterer sig, at de tyske myndigheder med forelæggelsen af den økonomiske årsberetning den 30. januar 2002 nu anser det alternative scenario i programmet for at være realistisk. Det ligger på linje med Kommissionens efterårsprognose for 2001 og 2002. Der forventes en gennemsnitlig vækstrate i årene 2003-2005 på 2,25 %. Rådet er enigt i, at dette lavvækstscenario er plausibelt. Selv dette scenario er betinget af favorable eksterne og interne forhold, herunder at der som forventet kommer ny gang i verdensøkonomien, at der fortsat udvises løntilbageholdenhed, og at der gøres en ekstra indsats for at gennemføre forskellige strukturreformer, især på arbejdsmarkedet.

Rådet mener, at der, hvis væksten bliver lavere end forventet, er en risiko for, at det samlede offentlige underskud i 2002 kommer endnu tættere på referenceværdien på 3 % af BNP end i 2001. Rådet udtrykker derfor tilfredshed med, at den tyske regering er fast besluttet på at sikre, at referenceværdien på 3 % af BNP ikke overtrædes. Med henblik herpå vil regeringen i 2002 nøje overvåge den budgetmæssige udvikling overalt i den offentlige sektor, herunder i delstaterne og i forbindelse med socialsikringssystemet, og gennemføre budgettet for dette år for at undgå enhver yderligere stigning i underskuddet. Den er også rede til at finde frem til de mest velegnede metoder til at imødegå eventuelle underskud og undgå at gennemføre foranstaltninger, som vil kunne medføre en yderligere stigning i det offentlige underskud.

Den tyske regering har bekræftet, at den agter at træffe alle de foranstaltninger, der er nødvendige for at opnå en budgetsaldo tæt på balance inden 2004 i overensstemmelse med de tidligere forpligtelser med henblik på at overholde kravene i stabilitets- og vækstpagten fra og med 2004. Dette kan kræve skønsmæssige foranstaltninger ud over dem, der er indeholdt i det opdaterede stabilitetsprogram for 2001, når den økonomiske genopretning er en realitet.

Sunde offentlige finanser bør ledsages af gennemgribende strukturreformer, der er gearet mod en forbedring af vækstpotentialet i Tyskland, herunder især reformer på arbejdsmarkedet og af socialsikringssystemet. Dette er så meget mere vigtigt, som den tyske økonomi stadig er belastet af finansieringen af genforeningsprocessen og trods sin størrelse fortsat er meget sårbar over for udefrakommende chok.

Rådet henstiller, at de tyske myndigheder sikrer, at budgetterne overholdes strengt i alle dele af den offentlige sektor. Som det igen fremgår af budgetresultaterne for 2001, vil dette være altafgørende for overholdelsen af målene for underskuddet. Rådet bifalder den seneste ændring af loven om budgetprincipper, der siger, at alle dele af den offentlige sektor skal yde et bidrag til, at de mellemfristede budgetmål nås, men den mekanisme, der er indeholdt i loven, er endnu ikke tilstrækkelig til at garantere, at de i fællesskab aftalte målsætninger respekteres i alle dele af den offentlige sektor. Rådet udtrykker derfor tilfredshed med, at forbundsregeringen ved hjælp af aftaler med de regionale myndigheder vil gøre sit yderste for at sikre, at ovennævnte budgetmål nås.

Rådet noterer sig med tilfredshed, at de tyske myndigheder vil fortsætte bestræbelserne på at bringe gældskvoten ned under traktatens referenceværdi. I betragtning af det betydelige udgiftspres, der vil opstå som følge af befolkningens stigende gennemsnitsalder, forbliver det langsomme fald i gældskvoten imidlertid en kilde til bekymring, da der er behov for at sikre, at de offentlige finanser er bæredygtige. For at gældsreduktionen kan yde et mærkbart bidrag til dækningen af budgetomkostningerne forbundet med den aldrende befolkning, skal budgetsaldoen bringes i balance snarest muligt. Foruden intensiveringen af budgetkonsolideringsbestræbelserne er den nyligt gennemførte reform af pensionssystemet et skridt i den rigtige retning. Denne reform bør ledsages af andre strukturreformer, der er gearet til at øge erhvervsfrekvensen, navnlig blandt kvinder og ældre arbejdstagere. Disse foranstaltninger bør gennemføres hurtigst muligt, idet de budgetmæssige følger af den aldrende befolkning snart vil slå igennem.

Opdateringen for 2001 omfatter ikke prognoser for de offentlige finansers bæredygtighed på lang sigt i overensstemmelse med den reviderede adfærdskodeks. Programmet indeholder detaljerede oplysninger om den nylige pensionsreform. Disse reformer er et skridt i den rigtige retning, men der kan blive behov for yderligere reformer i fremtiden. En stigende beskæftigelsesfrekvens især blandt kvinder og ældre arbejdstagere vil blive en central del af enhver overordet strategi, der skal tage højde for befolkningens stigende gennemsnitsalder. Den vigtigste udfordring for Tyskland bliver at opnå budgetbalance og herefter fastholde den på meget lang sigt.

(1) EFT L 209 af 2.8.1997, s. 1.

(2) Det Økonomiske og Finansielle Udvalgs reviderede udtalelse om en adfærdskodeks vedrørende stabilitets- og konvergensprogrammernes indhold og form, godkendt af Økofin-Rådet den 10.7.2001.